Robert KOCHER Visam Omul introduse în computer o multitudine de date despre lume Ciberul le prelucră şi, după un timp, apăru rezultatul: - Viaţa conştientului egal suma senzaţiilor reale Rezultă: viaţa subconştientului egal suma senzaţiilor onirice O axă de simetrie divide universul în două: starea de veghe şi somnul Realitatea unei lumi e funcţie de visul celeilalte lumi Reciproc (Fragment din jurnalul recuperat de pe epava părăsită a navei interstelare extraterestre) Gândurile omului tresăriră: “Deci există o legătură nevăzută între viaţa noastră şi cea a unor fiinţe dintr-un univers ascuns Tot ceea ce facem noi când suntem treji nu e decât visul celor de dincolo Iar viziunile din somnul nostru sunt cele ce se întâmplă cu cei din necunoscut, care nu dorm Trăim din fragmente de vis ce se continuă dintr-un “străin” într-altul, până când visul se termină Iar visele noastre se continuă din fiinţă în fiinţă, înfăţişându-ne viaţa celor din lumea paralelă, până când se sting într-unul din noi Ce se va întâmpla, cum vor reacţiona oamenii descoperind acest fantastic fenomen lăuntric? Oare ce consecinţe ar avea dirijarea acestei “simbioze”? Dacă am visa mai frumos Realitatea ar fi atunci mai frumoasă ” (Fragment dintr-un papirus descoperit în sarcofagul piramidei necunoscute) Se făcea că fiul lui Ra hrănea cu semne sacre fiara nemişcată cu o mie de ochi sclipitori şi ea prinse atunci glas omenesc: - Viaţa treaz înseamnă totalitatea simţirilor adevărate Rezultă: viaţa dormind înseamnă totalitatea simţirilor visate O axă de simetrie împarte universul în două - starea de veghe şi somnul Realitatea unei lumi e funcţie de visul celeilalte lumi Reciproc o ("Paradox" [nr 4], 1980) 